Amikor Kyle Busch bevállalta minden idők legdurvább overálját - USAracing
1 éve Újabb helyszínnel gazdagodhat az IndyCar naptára 1 éve A Chip Ganassi Racing elengedte Sage Karamot USAracing
Amikor Kyle Busch bevállalta minden idők legdurvább overálját
Az elmúlt vasárnap ifjabbik Busch megszerezte pályafutása első NASCAR Sprint Cup bajnoki címét, aminek örömére kissé felelevenítjük a múltat.
A szezon elején valószínűleg bárki körberöhögte volna azt, aki a Joe Gibbs Racing 30 éves versenyzőjének végső sikerére fogadott, pláne, hogy emberünk a daytonai Xfinity Series futamon olyan komoly lábsérüléseket szedett össze, hogy csak a május végi Coca-Cola 600-on tudott becsatlakozni a saját kategóriájába, a Sprint Cupba.
Hála azonban a - legelvetemültebb, klinikai esetnek számító NASCAR szurkolók többsége szerint is - a sportág legidiótább szabályrendszerének, ifjabbik Busch még annak ellenére is fel tudott érni a stock-car királykategóriájának csúcsára, hogy röpke tizenegy versenyt kihagyott. Persze a rájátszásba, vagyis a Chase-be jutásért keményen meg kellett küzdenie; de végül kilenc top 10-es helyezéssel - ebből négy győzelem - beverekedte magát a címre esélyes versenyzők elit klubjába, a mindent eldöntő homesteadi viadalon pedig szintén elsőként látta meg a kockás zászlót. A titulus bebiztosításával egyidejűleg a címért szintén meccsben lévő Jeff Gordon tökéletes hollywoodi visszavonulásának is megálljt parancsolt.
A Busch család nem először élhette át azt az érzést, amit egy NASCAR Cup bajnoki cím okoz, hiszen bátyja, Kurt 2004-ben már magasba emelhette a széria legjobbjának járó trófeát. Kyle mostani sikere félig-meddig történelminek is számíthat, lévén ezzel Busch-ék a második olyan testvérpár lettek a NASCAR történetében, amelynek mindkét tagja bajnokká tudott válni a legmagasabb kategóriában. Előttük ez csak Terry és Bobby Labonte-nak sikerült.
A USAracing blog azonban sajátságos módon, a múlt rendhagyó felidézése által szeretne tisztelegni a minap csúnyán elgyepált UFC szupersztár Ronda Rousey-val közös becenéven, azaz a 'Rowdy'-n osztozó Kyle Busch előtt.
A friss bajnok ugyanis öt évvel ezelőtt minden idők legfurcsább, legszínesebb és valahol legijesztőbb overáljában plusz - az ebbe a posztba is simán beillő - autójában feszített a Nationwide (aka Xfinity) Series richmondi versenyén.
A Toyota 2010-es promóciójának keretein belül a rajongók megálmodhatták az autók festését, a sikeres pályázók pedig a dicsőség mellett értékes díjakkal gazdagodhattak. A jótékony célú kezdeményezéshez egy reklámfilm is dukált, amelynek kezdetén Busch rózsaszín overálban, egy szintén rózsaszín versenyautó mellett ülve teszi fel a nagy kérdést:
"Ki nem szereti a kiscicákat, nyuszikat és a pici bébifókákat?" A harminc másodperces kisfilmben egy Kimmy (Lennon Wynn) nevű kislány tervezi meg álmai festését Busch autójára - a fenti mondathoz tökéletesen hű látványvilággal. A fikcióból Richmondban valóság vált, miután a Z-Line Designs-nak, a Joe Gibbs Racingnek, na és persze a Toyotának hála Kyle babarózsaszín, minden cukisággal megáldott autóban - hivatalos nevén No. 18 Toyota Kimmy-Z-Line Designs Toyota Camry - és overálban volt kénytelen a Richmond International Raceway ováljára hajtani.
Busch-t azonban egyáltalán nem zavarta, hogy egy teljes hétvégén át úgy járkált, mint akit lehányt egy tündérportól betépett unikornis, sőt, még élvezte is a dolgot, akárcsak az autóját felkészítő csapat főnöke, Jason Ratcliff.
Hát nem cuki? :) Jason Ratcliff, Kyle Busch és Lennon Wynn, alias Kimmy
képek: NASCAR, Toyota